B4-0455 και 0462/95

Ψήφισμα σχετικά με τις πράξεις ρατσιστικής βίας στη Γαλλία και την Ιταλία

Το Ευρωπαϊκό Κοινοβούλιο,

Α. εκφράζοντας τον αποτροπιασμό του λόγω της επίθεσης που δέχθηκαν δύο τσιγγανόπουλα στην Πίζα, στις 14 Μαρτίου 1995,

Β. βαθειά συγκλονισμένο από το θάνατο του Ibrahim Ali, 17χρονου γάλλου μαθητή λυκείου από τις Κομόρες, ο οποίος πυροβολήθηκε στην πλάτη από αφισοκολητές του Front National και φονεύθηκε τη νύχτα της 21ης προς 22α Φεβρουαρίου στη Μασσαλία, καθώς και από την επίθεση κατά της κ. Joussef Hohalin Nurta, νεαρής σομαλής 22 ετών, εγκύου στον έβδομο μήνα, η οποία εδέχθη λακτίσματα από τέσσερις εφήβους, στην Όστια,

Γ. εκφράζοντας τον αποτροπιασμό του λόγω των προσπαθειών εξήγησης και αιτιολόγησης της πρώτης πράξης εκ μέρους ιθυνόντων του Front National, οι οποίοι τόλμησαν να επικαλεσθούν τη νόμιμη άμυνα, ενώ οι αφισοκολητές τους ήταν οπλισμένοι και εικάζεται ότι πυροβόλησαν από αυτοκίνητο εναντίον ομάδας νεαρών που είχαν μαζί τους μουσικά όργανα,

Δ. λαμβάνοντας υπόψη ότι ο εισαγγελέας δεν διαπίστωσε την ύπαρξη ενδείξεων που να συνηγορούν υπέρ της εκδοχής της νόμιμης άμυνας,

Ε. εκφράζοντας τη βαθειά ανησυχία του για τις πράξεις ρατσιστικής βίας εις βάρος κοινοτήτων αλλοδαπών σε πολλές χώρες της Ευρώπης,

ΣΤ. εκφράζοντας τη βαθειά αγανάκτησή του για τις δηλώσεις ρατσιστικού και ξενόφοβου χαρακτήρα ορισμένων πολιτικών ιθυνόντων και για την ανάπτυξη της προπαγάνδας που επικαλείται τη ξενοφοβία για ψηφοθηρικούς σκοπούς,

Ζ. ανησυχώντας λόγω των βιαιοτήτων ορισμένων ακροδεξιών ομάδων και λόγω των κακοποιήσεων και επιθέσεων στις οποίες επιδίδονται ολοένα συχνότερα τα μέλη τους,

Η. θεωρώντας ότι οι πράξεις ρατσισμού αποτελούν έγκλημα κατά των ανθρωπίνων δικαιωμάτων και ότι οι εξτρεμιστικές ιδέες είναι εξίσου φονικές με τα όπλα,

Το Ευρωπαϊκό Κοινοβούλιο,

1. συμμερίζεται τη θλίψη της οικογένειας του Ibrahim Ali και όλων των οικογενειών των θυμάτων ρατσιστικών πράξεων και εκφράζει τη συμπάθειά του στην κ. Joussef Hohalin Nurta[semigr ]

2. καταδικάζει έντονα τις πράξεις ρατσιστικής βίας, καθώς και τις δηλώσεις και την προπαγάνδα ρατσιστικού χαρακτήρα που μπορούν να οδηγήσουν στο έγκλημα[semigr ]

3. ζητεί την τιμωρία των υπευθύνων για τον θάνατο του Ibrahim Ali και των δραστών της επίθεσης κατά της κ. Joussef Hohalin Nurta[semigr ]

4. ζητεί επίσης τη δικαστική δίωξη των ιθυνόντων του Front National οι οποίοι προέβησαν σε εξήγηση και αιτιολόγηση της δολοφονίας του Ibrahim Ali[semigr ]

5. ζητεί επίμονα από τις κυβερνήσεις των κρατών μελών να εξασφαλίσουν την προστασία των κοινοτήτων αλλοδαπών ενάντια στη ρατσιστική και φασιστική βία και να συμβάλουν στη βελτίωση των όρων διαβίωσης, στέγασης και απασχόλησης των ατόμων αυτών[semigr ]

6. καλεί τις κυβερνήσεις των κρατών μελών και τις αρχές της Ευρωπαϊκής Ένωσης να ενισχύσουν τα μέσα καταπολέμησης του ρατσισμού και της ξενοφοβίας υλοποιώντας τις προτάσεις που το Κοινοβούλιο έχει επανειλημμένα διατυπώσει, συγκεκριμένα με την έγκριση και την ενίσχυση των νομοθεσιών κατά του ρατσισμού και της ξενοφοβίας σε όλα τα κράτη μέλη[semigr ]

7. καλεί τους πολιτικούς ιθύνοντες να αποφεύγουν οιαδήποτε παρατήρηση η οποία συνιστά παρότρυνση, έστω και έμμεση, στην ξενοφοβία[semigr ]

8. καλεί τα κράτη μέλη να εξαντλήσουν όλα τα νομικά μέσα για την καταπολέμηση των ρατσιστικών επιθέσεων και να μελετήσουν με ποιό τρόπο θα μπορούσαν να κληθούν να λογοδοτήσουν οι οργανώσεις και τα πολιτικά κόμματα που συμβάλλουν στη δημιουργία κλίματος το οποίο οδηγεί σε δολοφονίες όπως αυτή της Μασσαλίας[semigr ]

9. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις και τα κοινοβούλια των κρατών μελών.